**মোসলেম উদ্দিন** (জন্ম: ৩০ জানুয়ারী ১৯৩৯) বাংলাদেশের ময়মনসিংহ জেলার রাজনীতিবিদ ও আইনজীবী যিনি ময়মনসিংহ-৬ আসনের সংসদ সদস্য।

জন্ম ও শিক্ষাজীবন
-----------------

মোসলেম উদ্দিন ৩০ জানুয়ারী ১৯৩৯ সালে ময়মনসিংহ জেলার ফুলবাড়িয়া উপজেলায় জন্মগ্রহণ করেন। পিতা : মরহুম শুকুর মাহমুদ মুন্সী। মাতা : মরহুমা সায়মন বেগম। স্ত্রী : মিসেস হাসিনা উদ্দিন।

তিনি ১৯৫৪ সালে ফুলবাড়ীয়ার পাইলট উচ্চ বিদ্যালয় হতে ম্যাট্রিকুলেশন, ১৯৫৭ সালে আনন্দ মোহন কলেজ থেকে ইন্টারমিডিয়েট, ১৯৬০ সালে আনন্দ মোহন কলেজ থেকে বি এ পাশ করেন। পরবর্তীতে ১৯৬৮ সালে ঢাকা টিচারস ট্রেনিং কলেজ, থেকে বিএড এবং ১৯৬৯ সালে ঢাকা সেন্ট্রাল কলেজ থেকে এল এল বি পাশ করেন। পরবর্তী সময়ে একই বিদ্যালয়ে শিক্ষকতাও করেছেন তিনি।

রাজনৈতিক জীবন
-------------

রাজনীতিতে সক্রিয় এবং আইনজিবী মোঃ মোসলেম উদ্দিন মহান মুক্তিযুদ্ধের একজন সংগঠক। ১১ মার্চ, ২০০৪ তারিখে প্রকাশিত বাংলাদেশ গেজেটে বীর মুক্তিযোদ্ধাদের তালিকায় তার ক্রমিক নং-২৯৩।

তিনি ১৯৭০ সালে পি.ই.-১৫৪ ময়মনসিংহ-১৬ (ফুলবাড়ীয়া) আসনে আওয়ামী লীগ মনোনীত প্রার্থী হিসাবে এম.পি.এ. নির্বাচিত হন।

১৯৭২ সনে তিনি গণপরিষদ সদস্য মনোনীত হন এবং গণপরিষদ সদস্য হিসাবে গণপ্রজাতন্ত্রী বাংলাদেশের সংবিধান প্রণেতাদের মধ্যে তিনি একজন । গণপরিষদের সংশ্লিষ্ট আইনের অধীন গণপরিষদ সদস্য হওয়ার অযোগ্যতা অর্জন, সদস্যপদ রদ হওয়া, নির্ধারিত সময়ের মধ্যে শপথ গ্রহণের ব্যর্থতা, মৃত্যুবরণ ইত্যাদি কারণে গণপ্রজাতন্ত্রী বাংলাদেশের সংবিধানে স্বাক্ষর করার সময়ে গণপরিষদের ৪৬৯ টি আসনের মধ্যে ৬৬টি আসন শূন্য হয়ে পড়ে। গণপরিষদে চূড়ান্তভাবে অনুমোদিত হাতে লেখা গণপ্রজাতন্ত্রী বাংলাদেশের সংবিধানে ৪০৩ জন গণপরিষদ সদস্যের মধ্যে ২৮৩ নং ক্রমিকে মোঃ মোসলেম উদ্দিনের স্বাক্ষর রয়েছে।

বাংলাদেশ আওয়ামী লীগ মনোনীত প্রার্থী হিসাবে মোঃ মোসলেম উদ্দিন ১৯৮৬, ১৯৯৬, ২০০৮, ২০১৪ এবং ২০১৮ সনে জাতীয় সংসদ নির্বাচনে নির্বাচনী এলাকা ময়মনসিংহ-৬ হতে জাতীয় সংসদ সদস্য নির্বাচিত হন।

তিনি পেশাগত জীবনে ময়মনসিংহ জেলার একজন প্রবীণ আইনজীবী এবং ময়মনসিংহ জেলা আইনজীবী সমিতির সাবেক সভাপতি।

মোঃ মোসলেম উদ্দিন ছাত্রাবস্থায় ছাত্রলীগ ময়মনসিংহ জিলা শাখার একজন সক্রিয় কর্মী হিসেবে ১৯৫৪ থেকে ১৯৬০ সন পর্যন্ত কাজ করেন।

তিনি ১৯৬৩ সনে বিডি মেম্বার হয়ে ফাতেমা জিন্নাহর পক্ষে নির্বাচনী প্রচারণায় অংশ নেন।

১৯৬৬ সনে মোঃ মোসলেম উদ্দিন আওয়ামী লীগের সদস্য হিসাবে ৬ দফার আন্দোলনে এবং ১৯৬৯ এর গণঅভ্যুত্থানে ফুলবাড়ীয়াতে সক্রিয় ভুমিকা পালন করেন।

মোঃ মোসলেম উদ্দিন ১৯৭০ সনের ফেব্রুয়ারী মাসে আওয়ামী লীগ ফুলবাড়ীয়া থানা শাখার সাধারন সম্পাদক নির্বাচিত হন।

তিনি ১৯৭০ সনের জাতীয় পরিষদ নির্বাচনে এন.ই.-৮৫ ময়মনসিংহ-১০ (ফুলবাড়ীয়া) আসনে আওয়ামী লীগ মনোনীত প্রার্থী আ ন ম নজরুল ইসলামের পক্ষে ব্যাপক কার্যকরী ভূমিকা পালন করেন এবং আ ন ম নজরুল ইসলাম এম.এন.এ. নির্বাচিত হন।

১৯৭০ সনের প্রাদেশিক পরিষদের নির্বাচনে আওয়ামী লীগ মনোনয়নে মোঃ মোসলেম উদ্দিন পি.ই.-১৫৪ ময়মনসিংহ-১৬ (ফুলবাড়ীয়া) আসনে এম.পি.এ. নির্বাচিত হন।

১৯৭১ সালের মার্চ মাসে মোসলেম উদ্দিন জাতির জনক বঙ্গবন্ধু শেখ মুজিবর রহমানের নির্দেশে ময়মনসিংহ জিলা আওয়ামীলীগের তৎকালীন সভাপতি মরহুম রফিক উদ্দিন ভুইয়ার নেতৃত্বে গঠিত জিলা সংগ্রাম পরিষদের সদস্য মনোনীত হন।

১৯৭২ সালের ২২ মার্চ President’s Order No. 22 of 1972 এর মাধ্যমে THE CONSTITUENT ASSEMBLY OF BANGLADESH ORDER, 1972 জারী করা হয়, যার ফলে গঠিত হয় বাংলাদেশ গণপরিষদ। ১৯৭২ সালের ২২ মার্চ President’s Order No. 23 of 1972 এর মাধ্যমে BANGLADESH THE CONSTITUENT ASSEMBLY MEMBERS (CESSATION OF MEMBERSHIP) ORDER, 1972 দ্বারা মোট ৪৩ জন সদস্যের গণপরিষদ সদস্য-পদ রদ হয়ে যায় । মোঃ মোসলেম উদ্দিন ১৯৭২ সালে গণপরিষদের সদস্য মনোনীত হন। মোঃ মোসলেম উদ্দিন গণপরিষদের সদস্য হিসাবে গণপ্রজাতন্ত্রী বাংলাদেশের সংবিধান প্রণেতাদের মধ্যে একজন । গণপরিষদের সংশ্লিষ্ট আইনের অধীন গণপরিষদ সদস্য হওয়ার অযোগ্যতা অর্জন, সদস্যপদ রদ হওয়া, নির্ধারিত সময়ের মধ্যে শপথ গ্রহণের ব্যর্থতা, মৃত্যুবরণ ইত্যাদি কারণে গণপ্রজাতন্ত্রী বাংলাদেশের সংবিধানে স্বাক্ষর করার সময়ে গণপরিষদের ৪৬৯ টি আসনের মধ্যে মোট ৬৬টি আসন শূন্য হয়ে পড়ে। গণপরিষদে চূড়ান্তভাবে অনুমোদিত হাতে লেখা গণপ্রজাতন্ত্রী বাংলাদেশের সংবিধানে ৪০৩ জন গণপরিষদ সদস্যের মধ্যে ২৮৪ নং ক্রমিকে মোঃ মোসলেম উদ্দিনের স্বাক্ষর রয়েছে।

মোঃ মোসলেম উদ্দিন ১৯৭২ সনে পুনরায় আওয়ামী লীগ ফুলবাড়ীয়া থানা শাখার সাধারন সম্পাদক নির্বাচিত হন এবং ১৯৭৯ সন পর্যন্ত দক্ষতার সাথে সাধারন সম্পাদকের দায়িত্ব পালন করেন।

১৯৭৩ সনের জাতীয় সংসদ নির্বাচনে ফুলবাড়ীয়া এলাকা থেকে বাংলাদেশ আওয়ামী লীগের মনোনীত প্রার্থী আ ন ম নজরুল ইসলাম এর নির্বাচনী প্রচারণায় সক্রিয় ভুমিকা পালন করেন এবং আ ন ম নজরুল ইসলাম জাতীয় সংসদ সদস্য নির্বাচিত হন।

১৯৭৫ সনের ১৫ই আগস্ট জাতির জনক বঙ্গবন্ধু শেখ মুজিবর রহমানকে স্বপরিবারে শহীদ হলে এবং ৩রা নভেম্বর কারা অভ্যন্তরে জাতীয় চার নেতা শহীদ হলে বাংলাদেশ আওয়ামী লীগের সংকটময় মুহুর্তে দলকে পুনর্গঠনে তিনি ব্যাপক ভূমিকা রাখেন। ঐসময়ে ময়মনসিংহ শহরের ছোটবাজারস্থ মোঃ মোসলেম উদ্দিন এর বাসভবন থেকে বাংলাদেশ আওয়ামী লীগ ময়মনসিংহ জেলা শাখার ঘরোয়া রাজনীতির গোড়াপত্তন হয়।

১৯৭৯ সনে তিনি বাংলাদেশ আওয়ামী লীগ ময়মনসিংহ জেলা শাখার দপ্তর সম্পাদক নির্বাচিত হন। ১৯৭৯ সাল থেকে আজ পর্যন্ত মোঃ মোসলেম উদ্দিন বাংলাদেশ আওয়ামী লীগ ফুলবাড়ীয়া উপজেলা শাখার সভাপতির পদে দক্ষতার সহিত দায়িত্ব পালন করছেন। তিনি ময়মনসিংহ জেলা আওয়ামী লীগের বর্তমান কার্য নির্বাহী কমিটির সদস্য।

১৯৮৬ সনের জাতীয় সংসদ নির্বাচনে বাংলাদেশ আওয়ামী লীগ তথা ১৫ দলীয় জোটের মনোনীত প্রার্থী ছিলেন মোঃ মোসলেম উদ্দিন এবং সংসদ সদস্য নির্বাচিত হন । পরবর্তীতে স্বৈরাচারী এরশাদ বিরোধী আন্দোলন ফুলবাড়ীয়াতে জনাব মোসলেম উদ্দিনের নেতৃত্বে পরিচালিত হয়েছে।

১৯৯১ সনের জাতীয় সংসদ নির্বাচনেও জনাব মোসলেম উদ্দিন বাংলাদেশ আওয়ামী লীগ মনোনীত প্রার্থী হয়েছিলেন। এই নির্বাচনে জনাব মোসলেম উদ্দিন মাত্র ৪১৯ (চার শত উনিশ) ভোটের ব্যবধানে হেরে যান।

১৯৯১-৯৬ সময়কালে জননেত্রী শেখ হাসিনার নির্দেশমত তিনি ফুলবাড়ীয়াতে বি.এন.পি. সরকার বিরোধী আন্দোলন পরিচালনা করেন ।

১৯৯৬ সনের জাতীয় সংসদ নির্বাচনেও জনাব মোসলেম উদ্দিন বাংলাদেশ আওয়ামী লীগ মনোনীত প্রার্থী হয়েছিলেন। ঐ নির্বাচনে জনাব মোসলেম উদ্দিন জয়লাভ করেন।

২০০১ এর জাতীয় সংসদ নির্বাচনে জনাব মোসলেম উদ্দীন এডভোকেট পুনরায় বাংলাদেশ আওয়ামী লীগের মনোনয়ন লাভ করেন। ঐ নির্বাচনে জনাব মোসলেম উদ্দিন ১ অক্টোবর বিজয়ী হলেও পরে ৫টি ভোট কেন্দ্রের নির্বাচন বাতিল করে ১ সপ্তাহ পরে পুন:নির্বাচন দিয়ে ৩৯৫২(তিন হাজার নয় শত বায়ান্ন) ভোটের ব্যবধানে তাকে পরাজিত করা হয়।

২০০১-২০০৬ সময়কালে জননেত্রী শেখ হাসিনার নির্দেশমত তিনি ফুলবাড়ীয়াতে ৪ দলীয় জোট সরকার বিরোধী আন্দোলন পরিচালনা করেন ।

২০০৫ সনে জনাব মোসলেম উদ্দিন ময়মনসিংহ জেলা আইনজীবী সমিতির সভাপতি নির্বাচিত হয়ে দক্ষতার সাথে দায়িত্ব পালন করেন। পরবর্তীতে ২০০৭-২০০৮ সময়কালে তত্বাবধায়ক সরকার বিরোধী এবং জননেত্রী শেখ হাসিনার মুক্তির আন্দোলন ফুলবাড়ীয়াতে জনাব মোসলেম উদ্দিনের নেতৃত্বে পরিচালিত হয়েছে।

২০০৮ সনের জাতীয় সংসদ নির্বাচনে আওয়ামী লীগ মনোনীত প্রার্থী জনাব মোসলেম উদ্দিন বিজয়ী হয়ে ৯ম জাতীয় সংসদের সাংসদ হন।

২০১৪ সনের জাতীয় সংসদ নির্বাচনে আওয়ামী লীগ মনোনীত প্রার্থী জনাব মোসলেম উদ্দিন বিজয়ী হয়ে ১০ম জাতীয় সংসদের সাংসদ হন।

২০১৮ সালের একাদশ জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে ময়মনসিংহ-৬ আসন থেকে সংসদ সদস্য নির্বাচিত হন।

তথ্যসূত্র
---------

1. ↑  "মোসলেম উদ্দিন"। *প্রথম আলো*। সংগ্রহের তারিখ ৩১ ডিসেম্বর ২০১৮।